b'\n_START_ARTICLE_\nHoulk\xc3\xa6rskolen\n_START_PARAGRAPH_\nHoulk\xc3\xa6rskolen er en folkeskole beliggende p\xc3\xa5 Skaldeh\xc3\xb8jvej 14, i bydelen Houlk\xc3\xa6r, i Viborg. I 2011 var der 618 elever og i 2009 i alt 56 l\xc3\xa6rerstillinger, 15 p\xc3\xa6dagoger og 29 klasser p\xc3\xa5 skolen. Skolen blev indviet i 1978.\n_START_SECTION_\nHistorie\n_START_PARAGRAPH_\nVed kommunalreformen i 1970 blev omr\xc3\xa5derne \xc3\xb8st for Viborgs\xc3\xb8erne en del af den nye Viborg storkommune. \xc3\x98st for N\xc3\xb8rres\xc3\xb8 opstod den nye bydel Houlk\xc3\xa6r, hvor blandt andet Boligselskabet Viborg opf\xc3\xb8rte boligkomplekset Asmildparken, nu omd\xc3\xb8bt til Houlk\xc3\xa6rv\xc3\xa6nget. Komplekset best\xc3\xa5r af mere end 500 lejligheder._NEWLINE_Overlund Skole var den eneste folkeskole \xc3\xb8st for s\xc3\xb8erne, og dens elevtal steg fra 478 elever i 1970 til 954 elever i 1977, og behovet for en ny skole opstod. Politikerne var aldrig i tvivl om at den nye skole skulle placeres i Houlk\xc3\xa6r, og et omr\xc3\xa5de p\xc3\xa5 Skaldeh\xc3\xb8jvej, umiddelbar \xc3\xb8st for Viborg Gymnasium og HF, blev fundet egnet._NEWLINE_I 1978 blev den nye skole indviet, og i alt 130 elever fordelt p\xc3\xa5 8 klasser fra b\xc3\xb8rnehaveklasse til 3. klasse havde til huse i skolens f\xc3\xb8rste afsnit kaldet "Myretuen". Skolen blev l\xc3\xb8bene udbygget som en klyngeskole, hvor de forskellige afsnit blev bygget rundt om et stort f\xc3\xa6llesareal i midten. Efter Myretuen blev K\xc3\xa6rnehuset, Klatten, G\xc3\xb8gereden, Kridthuset og slutteligt Slusen opf\xc3\xb8rt. Da skolen var fuldt udbygget i 1988, var der 549 elever fra b\xc3\xb8rnehaveklassen til 10. klasse._NEWLINE_Fra den 1. august 2008 blev alle Viborg Kommunes 10. klasser placeret p\xc3\xa5 Viborg Ungdomsskole.'